କରୋନା ସଂକ୍ରମଣ ଭୟ ମଧ୍ୟରେ ଖାତା ଦେଖା ହୋଇଥିବାରୁ ସଠିକ ମୂଲ୍ୟାୟନ ନେଇ ଆଶଙ୍କାରେ ଅଛନ୍ତି ପରୀକ୍ଷାର୍ଥୀ ଓ ଅଭିଭାବକମାନେ । ତିନି ମାସ ବିଳମ୍ବରେ ପ୍ରକାଶ ପାଇବାକୁ ଯାଉଥିବା ଫଳ ଉପରେ ଏବେ ସମସ୍ତଙ୍କ ନଜର ।
କଟକଃ ଚଳିତ ମାସ ୩୧ ତାରିଖ ସୁଦ୍ଧା ପ୍ରକାଶ ପାଇବ ମାଟ୍ରିକ ପରୀକ୍ଷା ଫଳ । ଫଳ ପ୍ରକାଶ ପାଇଁ ଆବଶ୍ୟକ ହେଉଥିବା ସମସ୍ତ ଆନୁସଙ୍ଗିକ ବ୍ୟବସ୍ଥା କରିସାରିଛି ମାଧ୍ୟମିକ ଶିକ୍ଷା ପରିଷଦ । ପରୀକ୍ଷା ଫଳ ପୁସ୍ତିକା ପ୍ରକାଶ ପାଇବା ବନ୍ଦ ହୋଇଯାଇଥିବାରୁ ବୋର୍ଡ଼ର ଦୁଇଟି ଯାକ ୱେବସାଇଟରେ ଫଳ ପ୍ରକାଶ କରାଯିବ ବୋଲି ମାଧ୍ୟମିକ ଶିକ୍ଷା ପରିଷଦ ପକ୍ଷରୁ କୁହାଯାଇଛି ।
"ପରୀକ୍ଷା ଫଳ ପ୍ରକାଶ ପାଇଁ ପ୍ରସ୍ତୁତି ଏବେ ଶେଷ ପର୍ଯ୍ୟାୟରେ ଅଛି । ଏଥି ପାଇଁ ୱେବସାଇଟରେ ଟେଷ୍ଟିଂ ଆରମ୍ଭ ହୋଇଛି । ଆସନ୍ତା ୩୧ ତାରିଖ ସୁଦ୍ଧା ଆମେ ବୋର୍ଡ଼ର ଦୁଇଟି ୱେବସାଇଟ୍ରେ ପରୀକ୍ଷା ଫଳ ପ୍ରକାଶ କରିବୁ । ଫଳ ପ୍ରକାଶର ଦୁଇ ଦିନ ପୂର୍ବରୁ ଆମେ ଏହାର ତାରିଖ ଘୋଷଣା କରିବୁ," କହଛନ୍ତି ବୋର୍ଡ଼ ସଭାପତି ରାମାଶିଷ ହାଜରା ।
ଦୀର୍ଘ ଦିନର ବ୍ୟବଧାନରେ ପରୀକ୍ଷା ଫଳ ପ୍ରକାଶ ପାଇବାକୁ ଯାଉଥିବାରୁ ଏହାକୁ ନେଇ ପରୀକ୍ଷାର୍ଥୀମାନେ ଖୁସି ପ୍ରକାଶ କରୁଥିଲେ ମଧ୍ୟ ସେମାନଙ୍କ ମନରେ ସଶଂୟ ମଧ୍ୟ ସୃଷ୍ଟି ହୋଇଛି । "ମୋ'ର ପରୀକ୍ଷା ଭଲ ହୋଇଛି । ୯୦ ପ୍ରତିଶତ ନମ୍ବର ପାଇବି ଆଉ ରେଭେନ୍ସାରେ ନାମ ଲେଖାଇବି ବୋଲି ଆଶା ରଖିଛି । ପରୀକ୍ଷା ପରେ ଯୁକ୍ତ ୨ ବିଜ୍ଞାନ ଲାଗି କୋଚିଂ ନେବା ବି ଆରମ୍ଭ କରି ଦେଇଛି । ହେଲେ ଏଥର କେମିତି ଖାତା ଦେଖା ହୋଉଛି ତାହା ଜଣା ପଡୁନାହିଁ । ସେଥି ପାଇଁ କେତେ ନମ୍ବର ମିଳିବ ତାହା ବି ଜାଣି ପାରୁନାହିଁ," କହିଛନ୍ତି ତୁଳସୀପୁର ଶିଶୁ ମନ୍ଦିରର ମାଟ୍ରିକ ପରୀକ୍ଷାର୍ଥୀ ବ୘ଜୟନ୍ତୀ ପଟ୍ଟନାୟକ ।
ଚଳିତ ବର୍ଷ ମାଟ୍ରିକ ପରୀକ୍ଷା ଦେଇଥିବା ଅଧିକାଂଶ ପରୀକ୍ଷାର୍ଥୀ ଓ ସେମାନଙ୍କ ଅଭିଭାବକମାନଙ୍କ ସମାନ ସଂଶୟ ଦେଇ ଗତି କରୁଛନ୍ତି । କରୋନା ସଂକ୍ରମଣ ଭୟ ମଧ୍ୟରେ ଚଳିତ ବର୍ଷର ମାଟ୍ରିକ ପରୀକ୍ଷାର ମୂଲ୍ୟାୟନ ହୋଇଥିବା ବେଳେ ଲକଡାଉନ ଯୋଗୁଁ ଏହାକୁ ବେସ୍ କିଛି ଦିନ ସ୍ଥଗିତ ମଧ୍ୟ ରଖାଯାଇଥିଲା । ଏବେ ବିଳମ୍ବରେ ହେଲେ ମଧ୍ୟ ପରୀକ୍ଷା ଫଳ ପ୍ରକାଶ ପାଉଥିବାରୁ ସମସ୍ତେ ଆସ୍ୱସ୍ତ ହୋଇଛନ୍ତି ସତ, କିନ୍ତୁ ଶିକ୍ଷା ବର୍ଷର ୩ ମାସ ବିତି ଯାଇଥିବାରୁ ଫଳ ପ୍ରକାଶ ପାଇବା ପରେ କଲେଜରେ ନାମ ନାମ ଲେଖା ଓ କଲେଜ ପିଲାମାନଙ୍କ ପାଠପଢ଼ା କିପରି ହେବ ସେ ନେଇ ଦ୍ବନ୍ଦ୍ୱ ସୃଷ୍ଟି ହୋଇଛି ।
"ଏଥର ମାଟ୍ରିକ ରେଜଲ୍ଟ ଭଲ ହେବ ବୋଲି ଆଶା କରି ହେଉନାହିଁ । କାହିଁକି ନା କରୋନା ସଂକ୍ରମଣ ଭୟ ଭିତରେ ଖାତା ଦେଖା ହେଲା । ଯେଉଁମାନେ ଖାତା ଦେଖିଲେ ସେମାନେ ଖାତା ଦେଖିବା ସହ ନିଜ ସୁରକ୍ଷା ମଧ୍ୟ ଦେଖିଲେ । ଫଳ ସିନା ପ୍ରକାଶ ପାଇଯିବ, କିନ୍ତୁ ତିନି ମାସ ପଛେଇଥିବା ପାଠକୁ କେମିତି ଆଡଜଷ୍ଟ କରାଯିବ? ସ୍କୁଲରେ ଅନଲାଇନ କ୍ଲାସ କରାଯାଉଛି । ହେଲେ ସବୁ ପିଲାଙ୍କ ପାଖରେ ଆଣ୍ଟ୍ରଏଡ୍ ମୋବାଇଲ ନାହିଁ । ଯେଉଁମାନଙ୍କ ପାଖରେ ଅଛି ନେଟ୍ ସ୍ଲୋ ଥିବାରୁ ସେହି ବ୍ୟବସ୍ଥା ବି ଫଳପ୍ରଦ ହେଉନାହିଁ । ତେଣୁ ମୋଟା ମୋଟି କହିବାକୁ ଗଲେ କରୋନା ପରିସ୍ଥିତି ଯୋଗୁଁ ବିଶେଷ କରି ମାଧ୍ୟମିକ ଶିକ୍ଷା ବ୍ୟବସ୍ଥା ଗୁରୁତର ଭାବେ ପ୍ରଭାବିତ ହୋଇଛି," କହିଛନ୍ତି ଶିକ୍ଷାବିତ୍ ସନ୍ତେଷ କୁମାର ଦାସ ।
